**Liturgiske byggjeklossar til bruk i fastetida 2024**

I fastetida ynskjer mange kyrkjelydar å markere at dei høyrer til i eit globalt fellesskap. Vi har samla bøner og liturgiske ledd frå ulike himmelstrøk og tradisjonar til bruk i gudstenester og samlingar frå India, Midtausten, Sør-Afrika, Danmark og Noreg. Nokre har opphav i Kyrkjenes Verdsråd sitt internasjonale vass-nettverk (Ecumenical Water Network).

«Håp i ein drope vatn» er tittelen på fasteaksjonen i år. Vatn har ein heilt spesiell plass i den kristne kyrkja – med mange lag av tyding. Under finn de forslag til å synleggjere dette i gudstenesta – slik at den vert ei samling som talar til fleire sansar. Vi håpar byggeklossane kan vere til inspirasjon og nytte i dykkar lokale gudstenesteplanlegging!

*Din kyrkjelyd tek del i det økumeniske og globale fellesskapet av kyrkjer gjennom å nytte desse elementa. (Dette kan gjerne nemnast som del av opningsorda).*

Forslag til synliggjering i gudstenesta

De kan gi vatn ein særleg plass på eller nær alteret, eller ein annan synleg stad i kyrkjerommet.

* De kan fylle ein djup, klar bolle med vatn, ev. med blå glassteinar/-bitar. De kan òg prøve å få til lysspel i vatnet anten ved å bruke flytelys, spotlight eller lys bak/rundt skåla/bollen med vatn.
* Om nokon kan ta med store krukker (av leire, tre e.l.), eller nokre jerrykanner, kan de stille fram dei.
* Sette tørre, bladlause greiner/tre framme i kyrkja for å synleggjere tørke og knappheit på vatn. Ev til kontrast: Òg sette fram greiner som har fått spirar som teikn på liv og håp.
* Brukar de PowerPoint, kan bilete frå Fasteaksjonen stå eller kome opp på lerretet/veggen med jamne mellomrom i gudstenesta.
* De kan eventuelt setje døypefonten på ein sentral plass og fylle han med vatn så kyrkjelyden kan dyppe fingeren i vatnet og teikne seg i panna med krossmerket – anten på veg til eller frå nattverdsmåltidet, i bønevandring, eller til eller frå kollekten ved altaret, for dei som brukar den ordninga.

**Forkortingar: L = Liturg/leiar ML = Medliturg K = Kyrkjelyd A = Alle**

# 0. Ord til opning

Alt byrjar med vatn. Det er ei føresetnad for alt liv og for all utvikling. For millionar av fattige eller fordrivne menneske kan trygg tilgang til reint vatn forandre livet.

# 1. Helsingsord (Veksellesingar til samling/opning)

**Alternativ A: Samling/helsingsord**

**L:** Kom, alle de som tørstar,

seier Jesus Kristus, vår Herre.

**(Ev. ML):** Kom, alle som kjenner seg svake,

smak på det levande vatnet

som eg vil gje

**L:** Dypp hendene i kjelda,

la vatnet forfriske kropp og sjel,

drikk av det,

stol på det,

lev av det,

for denne kjelda

tørkar aldri ut.

**ML:** Kom, alle som tørstar,

seier Jesus Kristus, vår Herre.

Ecumenical Water Network, Order of worship, Seven weeks for water 2016 omsett av Elin Finnseth Sæverås

**Alternativ B: Helsing/samlingsbøn**

**L:** Brødrar og systrer, slik mange elvar møtast og saman renn ut i havet,   
er vi kome saman for å tilbe Gud, vår kjelde til levande vatn:  
Gud, i ande og sanning vil vi tilbe deg.   
La hjarta våre flyte over av lovprising og takk,   
reins oss i din nåde si kjelde, i di tilgjeving sitt bad.   
La oss bli forfriska og fornya ved Jesus Kristus,  
som gjennom si oppstode tilbyr oss livets vatn.

- *Seven Weeks of Water, Ecumenical Water Network (EWN)*

# 2. Vedkjenninger

**Alternativ A: Syndsvedkjenning** (kan også brukast som dagens bøn)

**L:** Gud, vår skapar, din Ande svevde over vatnet då verda vart skapt.  
Gud, vår forsonar, du kom med levande vatn til dei som tørstar.  
Gud, du heilage Ande, du auser ut dine gåver til ung og gammal, til kvinne og mann,  
så vi kan bere rettferds frukt:  
Vi sannar at vi er grådige til det umettande og utarmar ditt skaparverk.  
Nokre få av oss har meir enn rikeleg med vatn,  
medan millionar av menneske korkje har reint vatn eller gode nok sanitære tilhøve.

**Alle:** Lat rett velle fram som vatn og rettferd lik bekkar som alltid strøymer. [[1]](#footnote-1)

**L:** Gud, du som fekk vatn til å fosse fram frå berget  
og sløkte tørsten i øydemarka,  
Gud, du som i Jesus gav oss levande vatn,   
så dei som drikk av det, aldri meir skal tørste,  
– tilgi oss og styrk vår vilje til å gjere det du vil.

**Alle:** Lat rett velle fram som vatn og rettferd lik bekker som alltid strøymer.

**L:** Gud, i Jesus Kristus, du som døydde tørst,  
og som lyttar til alle som opnar sitt hjarte,  
– tilgi oss og styrk vår vilje til å forandre oss.

**Alle:** Lat rett velle fram som vatn og rettferd lik bekkar som alltid strøymer.

**L:** Gud, du heilage Ande, som auser dine gåver over alle  
så vi kan bere rettferds frukt,  
– styrk vår vilje til å handle.

**Alle:** Lat rett velle fram som vatn og rettferd lik bekkar som alltid strøymer. Amen.

*- Seven Weeks of Water, Ecumenical Water Network (EWN). Omsetjing: Elin Sæverås*

**Alternativ B: Håpsvedkjenninga**

**L:** Vi har eit håp om ein ny himmel og ei ny jord,

**A:** der freden bur,  
der Guds Ande bles inn liv   
og skapar ein regnboge av fargar og former.

**L:** Vi har eit håp om ein ny himmel og ei ny jord,

**A:** der kjærleiken bur,  
der Kristi livgjevande ande breier seg i og mellom menneskjer,   
der lidinga er liden  
der dauden er striden   
og der grava er tom som på oppstoda sin morgon.

**L:** Vi har eit håp om ein ny himmel og ei ny jord,

**A:** der gleda bur,  
der Guds Heilage Ande stadig fornyar det grensesprengande fellesskap   
og det ukuelege håp om et liv utan grenser.   
Amen.

*- Metodistkyrkja i Noreg*

# 3. Forbøner og bønesvar

### **Alternativ A: Bøn for klimarettferd**

Mellom bøneledda høver det med songen «Med alt på jord, er vi forbundet» (Syng håp 2, s. 94). Songleddet kan fritt erstattast med andre bønesongar eller refreng (som t.d. Kyrie, Taizévers, «Din vilje skje», eller andre).   
F= Forbedar (kan godt vera ulike personar, ulik alder, kjønn, osv.); A= Alle

**A:** Syng: «Med alt på jord, er vi forbundet…»

**F**: Gode Gud, jorda og det som fyller henne høyrer deg til.Audmj  
uke undrar vi oss over kor du er stor.  
Vi takkar for venleiken i skaparverket ditt  
og for alle gåvene som du i kjærleik gjev oss.

**A: Takk, vår Skapar!**

**F:** Vi tok imot gåvene, men miste Gjevaren av syne.  
Vi har levd som om vi åtte lufta, jorda, vatnet, artane.  
No truar mørke skyer frå klimakrisa.  
Borna våre arvar ei såra jord   
og ein djup urett ropar imot oss:  
Dei fattige som har minst skuld i klimaendringane, lir mest.

**A: Miskunna deg, Gud!**

**F:** Jesus Kristus, du blei menneske  
for å forsona oss og alt det skapte med deg [3].  
I tru tek vi imot di frelse og tilgjeving.  
Du samanfattar alt i himmelen og på jorda [4].  
Når timen din kjem, skal alt gjenreisast  
og riket ditt famna alt det skapte.

**A:** Jesus Kristus, vi gjev deg vår lovsong!

**F:** Du som vann over dødskreftene,  
Takk for at du ikkje forlet oss i vår naud.  
Kjærleiken din tek ikkje slutt.  
Før oss tilbake til dine tankar for liva våre  
Vis oss at vi høyrer saman med alt det skapte  
og at det er deg vi møter i søskena våre,  
dei som urettmessig ber følgjene av uklok forvalting.

**A: Før oss, Herre Kristus!** A: Syng: «Med alt på jord…»

**F:** Rettferdas Gud, vi ber for alle som har ansvar for å følgja opp klimatoppmøtet i Paris:  
Lei leiarane i verda!  
Gjev syn for at den eine sin rett til liv heng uløyseleg saman med den andre sin rett til liv  
Ver lydhøyr for til fattige og sårbare sine stemmer,  
Gjev mot til å ta dei stega som trengst.  
Gjev vilje til gjennombrot for ein rettferdig klimaavtale.

**A: Lei dei, Gud!**

**F:** Vi ber deg særleg for norske styresmakter:  
Hjelp dei å ta det ansvaret som kviler på Noreg  
som har fått så mykje og som kan utretta meir.

**A: Lei dei, Gud!**

**F:** Du Heilage Livets Ande, vi ber deg:  
Pust på oss med din skapande kjærleik  
så vi bryt opp fra likesæla,  
motstår kjensla av avmakt  
og gjer det vi kan for å fremja rettferd  
saman på di jord.

**A: Hjelp oss, Gud!**Alle syng: «Med alt på jord..»

*Utarbeidd av Norges Kristne Råd til Global veke 2015,   
omsett av Gunnar Kartveit.*

**Alternativ B: Bøn/forbøn frå Sør-Afrika**

Gud vår Skapar, takk for alt i di vidunderlege verd som du let oss få erfare:   
For strimer av lys gjennom morgondisen, for dogg på blomane og på åkrane,  
for vinden som kviskrar og forfriskande regn, for solskin, varme og fargar,  
for stille hav som speglar himmelen sin venleik  
og tårnhøge bølgjer som vitnar om di makt og herlegdom:  
For alt vi ser omkring oss gjev vi deg vår takk!  
**Gud, i di nåde: Høyr vår bøn**.

Vi ber deg Gud, vår Skapar, Frelsar og Livgjevar om nok regn slik at våre vassbehov kan bli møtt.   
Vi ber om di velsigning over dammar som snart er tomme, elveleier som ligg aude,   
og borehol som er tørka ut.   
Gud vår Skapar, opne våre auge så vi kan oppdage dine gåver til oss, også i tider med tørke.   
Sørg for regn til våre plantar og næring til alle dine skapningar.  
**Gud, i din nåde: Høyr vår bøn.**

Vi ber for dei som trugast av regnet: heimlause og flyktningar i telt og mellombelse busetjingar. Vi ber for dei som har fått sitt livsgrunnlag skada på grunn av flaum,  
for dei som veit at valdsame regnskol betyr katastrofe.  
Jesus, vår Redning, når vi ber om regn, ber vi også at du er med dei som ikkje treng meir regn.   
Vern dei og livsgrunnlaget deira, så dei også kan glede seg over di redning.

**Gud, i din nåde: Høyr vår bøn.**

Gud vår Herre, velsigne dei som skal arve jorda etter oss. Hjelp oss å leve våre liv slik at også dei kan glede seg over skapargåvene du i din kjærleik og omsorg har gitt.   
Måtte vi etterlate ei jord full av venleik og herlegdom til dei,  
og inspirere dei til å gjere det same overfor nye generasjonar som kjem.   
Heilage Ande, Vår Livgjevar, fortsett det arbeidet du har byrja i oss,  
og gi oss styrke til å møte vanskar som kjem på vår veg.

**Gud, i din nåde: Høyr vår bøn.**

Treeinige Gud, svar våre bøner slik du ser er best – for oss og for alle menneskjer.   
Du har vore vår følgesvein og veiviser gjennom denne fastetida.   
Fukt vårt tørre indre med di glede, la din grøde bli rik i våre karrige hjarter  
og bring legedom til alt som er broten – i oss og i di verd.

**Amen.**

- Diocese of Cape Town Water 2018 lent Programme, SouthAfrican Faith Communities’ Environment Institute

**Alternativ C: Bøn/forbøn; Vatnets gåve til alle**Lat gjerne ein arabisktalande person lese bøna på arabisk først.

لنصلي:

يا الله، يا خالق الكون، نشكرك عل نعمة الماء. زد عطشنا لوجودك في موسم الصوم الكبير هذا. افتح أعيننا كي نرى أين

توقّف تدفق مياه العدالة بسبب خطيئة الإنسان. افتح أفواهنا للكلام باسم أولئك العطش للمساواة في الحصول عل هبات

الخليقة. افتح قلوبنا يا الله للتشارك في ماء الحياة مع الجميع. نسأل ذلك من خلال ربنا يسوع المسيح، الذي يعيش ويسود

معك والروح القدس، إله واحد، الآن وكل أوان وال دهر الداهرين. آمين .

**L / ML:**

Heilage Gud, du som er skaparverkets arkitekt og Meister,

vi bringar deg vår takk for vatnets gåve.

Auk tørsten vår etter nærværet ditt i denne fastetida.

Opna opp augo våre, slik at me kan sjå kvar synda til menneske hindrar at rettferds vatn kan flyte fritt.

Opna opp munnen vår, slik at vi kan tale deira sak, som tørstar og lengtar etter å kunne ta imot sin rettmessige del av skaparverkets gåver.

Opna opp hjarta våre, slik at vi kan dele livets vatn med alle.

Vi ber om dette i Herren Jesu Kristi namn, Han som lever og rår saman med deg og Den Heilage Ande, du eine Gud, no og for alltid. Amen.

- Biskop Munib Younan i Den evangelisk-lutherske kyrkje i Jordan og Det hellage land, i Seven Weeks for Water, Ecumenical Water Network, omsett av Elin Finnseth Sæverås

**Alternativ D: Eit vatnets Fadervår**

Gud, vår far og vår mor,  
du som alt liv strøymer frå,  
ditt namn er heilagt,  
for du vatnar alt det skapte med liv.  
Må rettferd strøyme over oss og omgje oss,  
slik den omgjev deg.  
Gje oss vatn nok til å leve, og hjelp oss å kjempe for dei  
som er råka av mangel på vatn.  
Tilgje oss for at me er likegyldige, uansvarlege og utan omtanke,  
slik som vi tilgjev kvarandre.

Lat oss ikkje koma i freisting til å samle gode berre til oss sjølve,  
til å verte grådige, gjerrige eller til å ta makt over vatnet, som er ditt.  
For ditt Ord er som vatn, som reinsar oss frå det vonde,  
di rettferd strøymer som ei evig kjelde,  
den avvæpnar makter og styresmakter,  
i fortid, notid og til evig tid.  
Amen

- Frå Student Christian Movement India (SCMI) og Ecumenical Water Network (EWN), og  
safcei.org (Sør-Afrikansk klimanettverk)

#### **Alternativ E: Bøn: Gud som brakte vatn fram til klippa**

Gud som bringa vatn fram frå klippa,  
Gud som stilte tørsten hjå dei som var ved å døy i ørkenen,  
Gud som i Jesus gav det levande vatn, så dei som drikk det aldri skal tørste.  
Gud som Jesus døydde tørstande på krossen  
for det var ingen der til å stille hans tørst.

Lytt til alle som i sannleik vedkjenn og skjenk oss tilgjeving  
så vi handlar ansvarleg i vår bruk av vatn,  
Vert merksame på dei desperate behov hjå dei  
som er utan vatn,

Og får visdom til å bevare og sikre vatn,  
så elvene strøymer i rettferd blant alle menneskjer og folkeslag.   
Amen.

- Dansk missionsråd, «Kirken er godt nytt for verden». Ressursmateriell for FNs berekraftsmål.

**Alternativ F: Bøn: Levande vatn**Nådige Far,  
din son er kjelda til levande vatn;  
Gi at Den Heilage Ande kan inspirere oss alle  
Så vi verdset vatnet si gåve, som du har gitt til vårt beste,  
så vi lærer å nytte det med omtanke slik at alle får få del i det  
og sørgjer for at det er tilgjengeleg for alle dine skapningar,  
ved vår Herre og Frelsar, Jesus Kristus.  
Amen.

- The Water(In)justice Conference, Diocese of Cape Town, SAFCEI, 2018

# 4. Velsigning/utgangsbøn

### **Alternativ A: Velsigning**

Må Gud, som vatna jorda før han skapte Eva og Adam,  
late si rettferd regne over oss.  
  
Må Jesus Kristus, som talte til kvinna ved landsbybrønnen i Samaria,  
fylle oss med det levande vatnet som strøymer fram og gir evig liv.  
  
Må Den Heilage Ande, som mettar den tørste frå livsens vasskjelde,  
uroe oss og utfordre oss, så vi kan vere kanalar for Guds livgivande nåde.  
Amen.

*Seven Weeks of Water, Ecumenical Water Network (EWN) O: Elin F. Sæverås*

### **Alternativ B: Velsigning frå Afrika**

Herren velsigne deg og gi deg sine velsigningar:  
stille,  
friskt vatn,  
vide horisontar,  
ein open himmel  
og stjerner som lyser for deg i nattemørket.  
Må jorda under deg  
by dine føter til dans,  
styrkje din arm,  
fylle øyret med musikk  
og nasen med søte lukter.  
Må himmelen over deg  
fylle di sjel med omsorg,  
lyse i augo dine,  
glede ditt hjarte  
og leggje ein ny song i din munn.

*Frå Grønn Kirkebok: «Em tua graca», KV 2005. O: Estrid Hesselund*

### **Alternativ C: Velsigning til å påverke**

Må Gud velsigne deg med heilag vreide over urett,  
undertrykking og utnytting av menneske,  
så du kan arbeide for rettferd, likskap og fred.

Må Gud velsigne deg med tårer for dei som  
er merkte av hungersnaud, svolt, utstøyting og krig,  
så du kan rekkje fram handa til trøyst og vende det vonde til det gode.

Og må Gud velsigne deg med den dristige tanken  
at du er med og endrar verda,  
så du kan gjere det andre tenkjer er umogeleg.

*Utdrag frå «Velsignelse til å gjøre en forskjell», frå Indonesia etter tsunamien 2004 Ressurshefte Porto Alegre, Kyrkjeverdsrådet*

**Alternativ D: Velsigning**Gå med den styrka du har  
Gå enkelt, lett og med varleik  
på utkikk etter kjærleiken  
Og må Guds Ande gå med deg.

*- Frå Kyrkjenes Verdsråd, via Danske Kirkers Råd.*

### **Alteranativ A: Utgangsbøn**

**L:** Lat oss gå ut i Guds verd  
med omsorg i hendene,  
forsoning i hjartet  
og kjærleik i sinnet.  
Lat oss gå i fred.

**A:** I Jesu Kristi namn. Amen.

*Per Harling, Sveriges Kristna Råd, Grønn kirkebok, 2007. O: Estrid Hesselund*

**Alternativ B: Utgangsbøn**

Herre vi takkar deg, fordi vi kan gå herifrå som frie menneskjer.   
Takk for at vi er sett, tilgjevne og velsigna av deg.  
Bli hjå oss med din fred, og hjelp oss å vere dine hender og føter i verda.  
Gi du oss håp og hjelp oss å dele håp med andre.  
Amen.  *- Dansk Missionsråd.»Kirken er godt nytt for verden». Ressursar til FNs berekraftsmål, 2018.*

Kjelder:   
- «Seven weeks for water», utarbeidet av Ecumenical Water Network, (EWN), et nettverk av kirker og organisasjoner fra ulike trossamfunn: <http://water.oikoumene.org/en>; [www.safcei.org](http://www.safcei.org), [www.ecocongregations.org](http://www.ecocongregations.org);

- [Metodistkirkens liturgibank](http://www.metodistkirken.no/hoved/ressurser/liturgier-salmer)- Den norske kirkes Nord-Sør-informasjons [liturgidatabase](http://www.kui.no/index.cfm?id=90241).

Norunn Stendal Aksnes, Gunnar Kartveit og Sondre Nave har omsett materialet til nynorsk om ikkje anna er oppgitt.

1. Amos 5,24) [↑](#footnote-ref-1)